AARHUS: Så er det tid til at pudse formen af, så du kan vise, at dine piruetter sidder lige i skabet sammen med din dobbelte lutz.

For efter en sommer - der bare blev ved og blev ved - har temperaturerne nu nået ned omkring det niveau, hvor skøjterne kan tages frem.

I disse dage arbejdes der på højtryk for at få skøjtebanen foran Musikhuset gjort klar, samtidig med at der bliver holdt et godt øje med DMIs meldinger.

Konklusionen på det fremskredne arbejde på skøjtebanen og meteorologernes forudsigelser gør, at Aarhus Kommune nu melder ud, at århusianerne kan komme ud på den glatte is på den første dag af december.

Åbningen er nemlig sat til lørdag 1. december klokken 13.

- Og det bliver en ekstra fornøjelig åbning i år, lover pressechef ved Aarhus Kommunes Michael Jaap.

Der er nemlig gratis varm kakao til de første 200, der møder op, lige som der gratis kan lånes skøjter i den første time, banen har åben. Samtidig vil Spar Nord Fonden afsløre en spændende nyhed, som dog endnu er en hemmelig.